Personeel by Chinese, Thaise ambassades beweer aanrandingPlaaslike diplomatieke personeel betoog buite Volksrepubliek China en Thailand se ambassades in Pretoria (Foto: Jonisayi Maromo/ANA) Lede van die plaaslike diplomatiekepersoneelvakbond Ulemasa het Vrydag buite die ambassades van Volksrepubliek China en Thailand betoog oor bewerings van werkermishandeling, insluitend aanrandings, in die ambassades. “Personeellede word mishandel. Hulle word geslaan – spesifiek by die Chinese ambassade,” het Ayanda Molefe, woordvoerder van Ulemasa, gesê. “Die werkers word met kombuistoerusting geslaan. Hulle word gevloek. Ons het ŉ saak van Constance Maredi wat al langer as 13 jaar by die Chinese ambassade werk, maar sy het nog steeds nie ŉ kontrak nie.” Molefe het gesê Maredi is afgedank omdat sy geweier het om ŉ kontrak te onderteken wat nie aan die Arbeidswet van Suid-Afrika voldoen nie. “Hierdie ambassades moet voldoen aan wetgewing in Suid-Afrika en die Wet op Arbeidsverhoudinge. Dit is al wat ons wil hê. Ons wil hê [die departement van internasionale betrekkinge en samewerking] moet seker maak dat hierdie ambassades aan Suid-Afrikaanse wetgewing voldoen.” Molefe het bygevoeg betogende werkers het gruwelike stories van voortgesette mishandeling deur werkgewers in die ambassades. Lede van die Suid-Afrikaanse Polisiediens het ŉ ogie gehou oor die betogers by albei ambassades. Privaat veiligheidswagte het ook ŉ swaar teenwoordigheid gehad. Swaar gewapende wagte van ŉ privaat veiligheidsmaatskappy was op die perseel van die Thaise ambassade. By die Chinese ambassade het personeellede kontak gemaak met die betogers. Hulle het egter geweier om die werkers se memorandum te onderteken en die Ulemasa-lede het gevolglik geweier om ŉ afskrif van hul griewe te oorhandig. Plaaslike diplomatieke personeel betoog buite Volksrepubliek China en Thailand se ambassades in Pretoria (Foto: Jonisayi Maromo/ANA) Die Chinese ambassade het Vrydag ŉ verklaring uitgereik oor hul “plaaslike tydelike werknemer Constance Maredi, ŉ Suid-Afrikaanse burger, wat sedert 2008 ŉ skoonmaker is in die ekonomiese en handelskantoor van die Chinese ambassade in Suid-Afrika”. Volgens die verklaring is Maredi toegelaat om tot dusver “vrywillig te werk gegewe haar familieprobleme”. “Me. Constance het sedert 1 Oktober gekies om nie langer by die ambassade te werk nie, sonder om die ambassade kennis te gee of enige toestemming te bekom van die ambassade,” lui die verklaring. “Die ambassade is geskok om te hoor dat sy en haar seun, sedert die einde van 2018, leuens versprei oor die ambassade wat betref fisieke mishandeling, emosionele mishandeling, finansiële mishandeling, die installering van kameras in kleedkamers, werknemers wat nie toegelaat word om swanger te word nie, viktimisasie en die onmenslike behandeling van vroue op platforms soos sosiale media, vakbonde, die KVBA [kommissie vir versoening, bemiddeling en arbitrasie], en Dirco [die departement van internasionale betrekkinge en samewerking]. Dit is ongegronde leuens.” Die ambassade het gesê hy het die saak ondersoek en het bevind dat Maredi jok. “En dit is onmoontlik vir ŉ Chinese diplomaat om dit aan Afrikamense te doen,” lui die verklaring.